b'\n_START_ARTICLE_\nMarie Louise Coleiro Preca\n_START_SECTION_\n\xc5\xbdivljenjepis\n_START_PARAGRAPH_\nColeiro Preca je rojena v mestecu Qormi 7. decembra 1958. \xc5\xa0tudirala je na Univerzi v Malti, kjer je diplomirala iz pravnih in humanisti\xc4\x8dnih ved. Ima diplomo notarja. Je poro\xc4\x8dena in mati enega otroka.\n_START_SECTION_\nPoliti\xc4\x8dna kariera\n_START_PARAGRAPH_\nV Laburisti\xc4\x8dni stranki je \xc4\x8dlanica vodstva stranke, kjer je bila namestnica generalnega sekretarja stranke in pozneje med leti 1982 in 1991 generalna sekretarka stranke. Bila je edina \xc5\xbeenska, ki je v kaki malte\xc5\xa1ki politi\xc4\x8dni stranki opravljala tako visoko dol\xc5\xbenost. Bila je tudi \xc4\x8dlanica nacionalnega odbora mladih socialistov (danes Laburisti\xc4\x8dni forum mladih). Med leti 1996 in 2001 je bila predsednica \xc5\xbeenske sekcije Laburisti\xc4\x8dne stranke. Je ustanovna \xc4\x8dlanica Fondacije Guze Ellul Mercer. Bila je tudi urednica strankinega tednika Il-Helsien, ki je pozneje prenehal z izhajanjem. Med leti 1998 in 2014 je bila \xc4\x8dlanica parlamenta. Kot opozicijska poslanka Coleiro Preca je delovala v vladi v senci, kot ministrica za socialno politiko in od leta 1998 kot \xc4\x8dlanica stalnega parlamentarnega odbora za socialna vpra\xc5\xa1anja. Leta 2008, ko je s polo\xc5\xbeaja predsednika Laburisti\xc4\x8dne stranke odstopil Alfred Sant je neuspe\xc5\xa1no kandidirala za polo\xc5\xbeaj predsednice stranke. Med marcem 2013 in marcem 2014 je vodila Ministrstvo za dru\xc5\xbeino in socialno solidarnost.\n_START_SECTION_\nPredsednikovanje\n_START_PARAGRAPH_\n1.marca 2014 je sprejela kandidaturo za polo\xc5\xbeaj predsednice dr\xc5\xbeave. Na polo\xc5\xbeaju je 4.aprila 2014 zamenjala dotedanjega predsednika Georga Abela, ki mu je potekel petletni mandat. S tem je postala najmlaj\xc5\xa1a predsednica na tem polo\xc5\xbeaju, hkrati pa druga \xc5\xbeenska po Agathi Barbari (1923 do 2002), ki je predsedovala Malti med leti 1982 in 1987. Leta 2014 je Coleiro Preca napovedala ustanovitev predsedni\xc5\xa1ke fondacije za dobrobit, ki v vlogi svetovalne in raziskovalne organizacije svetuje predsedniku Malte za izbolj\xc5\xa1anje socialne vklju\xc4\x8denosti in \xc5\xbeivljenjskega standarda. Od leta 2015 je \xc4\x8dastna profesorica Univerze v Warwicku za politi\xc4\x8dne in mednarodne \xc5\xa1tudije. Kot predsednica Malte je prejela malte\xc5\xa1ki \xc4\x8dastni red za zasluge. Leta 2015 je gostila sre\xc4\x8danje \xc5\xa1efov dr\xc5\xbeav in vlad \xc4\x8dlanic Commonweltha, ki se ga je udele\xc5\xbeila tudi britanska kraljica Elizabeta II.'